text: Massevis af hundehvalpe
  04 februar 2013 kl. 17.35
  Susanne og Rene Rostgaard i Kolding blev noget overrasket, da de søndag aften kørte deres Granddanois til dyreklinikken for at få et akut kejsersnit. Hvalpene blev ved med at komme ud.
  Det blev til 22, hvoraf de 18 overlevede.
  - Konen og jeg kiggede på hinanden; hold da op. Det bliver hårdt, fortæller Rene Rostgaard.
  Hunhunden Tia har kun 12 digevorter, så hvalpene skal have mælk hver tredje time med sutteflaske.
  - Og så skal der også muges ud, så vi kan kun klare det med hjælp fra venner og familie, noterer Susanne Rostgaard.
  Familien har indrettet en hundegård på fem kvadratmeter i stuen, hvor hvalpene og Tia skal opholde sig de kommende ni uger. Derefter er hvalpene store nok til at blive solgt.
  Susanne og Rene Rostgaard har også hanhunden Max.
  Tia har tidligere fået 15 hvalpe, hvoraf de 11 overlevede.
  Nu er det imidlertid slut. Tia er blevet steriliseret.
  - Vi turde ikke tænke på, hvor mange hvalpe Tia ville få næste gang, siger Rene Rostgaard.
  Det er normalt, at store hunde får mange hvalpe i hvert kuld.
  Verdensrekorden er på 24, ifølge Guinness World Records.
  